**Informatīvais ziņojums „Par Latvijas Republikas Pastāvīgās pārstāvniecības Eiropas Savienībā centralizētā autoparka modeli”**

2012.gada 10.jūlija Ministru kabineta sēdē[[1]](#footnote-1) atbalstīts priekšlikums uz Latvijas prezidentūras Eiropas Savienības Padomē 2015.gadā laiku izveidot centralizētu auto parka modeli Latvijas Republikas Pastāvīgajā pārstāvniecībā Eiropas Savienībā (turpmāk – Pārstāvniecība), kas atbilst daļēji centralizēta autoparka uzbūvei (turpmāk- centralizēts autoparks)[[2]](#footnote-2). Saistībā ar to Ārlietu ministrijai (Latvijas prezidentūras Eiropas Savienības Padomē sekretariātam) līdz 2013.gada 1.jūnijam dots uzdevums sagatavot un iesniegt izskatīšanai Ministru kabinetā informatīvo ziņojumu par centralizētā autoparka modeli un darbības principiem.

**Pārstāvniecības autotransporta esošās organizācijas apraksts**

Šobrīd Pārstāvniecības autoparkā ir 19 automašīnu – piecas Ārlietu ministrijas (viena Ārlietu ministrijas automašīna 2014.gada 1.janvārī tiks nodota atpakaļ Latvijas vēstniecībai Beļģijas karalistē) un 14nozaru ministriju. Līgumus par automašīnu līzingu ir slēgusi Pārstāvniecība, pamatojoties uz nozaru ministriju lūgumiem, lai saņemtu diplomātiskos numurus.

Ārlietu ministrijas automašīnas tiek izmantotas saskaņā ar Publiskās personas finanšu līdzekļu un mantas izšķērdēšanas novēršanas likumu un Pārstāvniecības apstiprināto „Automašīnu izmantošanas kārtību Latvijas Republikas Pastāvīgajā pārstāvniecībā Eiropas Savienībā”, kas paredz šādas braucienu prioritātes:

1) valsts augstāko amatpersonu – Valsts prezidenta, Saeimas priekšsēdētāja, premjerministra un ārlietu ministra – vizīšu norisi Beļģijā un Luksemburgā;

2) Pārstāvniecības vadītāja, vēstnieka, Pastāvīgā pārstāvja vietnieka, vēstnieka Politiskajā un drošības komitejā piedalīšanos ar amata pienākumu veikšanu saistītos pasākumos (Padomes sanāksmes, tikšanās ar Eiropas Savienības institūciju un dalībvalstu pārstāvjiem, darba brokastis, pusdienas, vakariņas, reprezentācijas pasākumi un komandējumi);

3) vēstnieka Ziemeļatlantijas līguma organizācijā (NATO) un vēstnieces Beļģijas Karalistē piedalīšanos ar amata pienākumu veikšanu saistītos pasākumos atbilstoši protokolārajām prasībām;

4) atbilstoši iespējām Ārlietu ministrijas diplomātu un darbinieku nokļūšanu ar amata pienākumu veikšanu saistītajās notikumu vietās;

5) diplomātiskā pasta pārvadāšanu un saimniecisko apgādi;

6) Pārstāvniecības un vēstniecības organizētos publiskās diplomātijas pasākumus.

Līdz 2013.gada 31.decembrim Pārstāvniecība nodrošina ar autotransportu arī Latvijas Republikas Pārstāvniecību Ziemeļatlantijas līguma organizācijā (NATO) un Latvijas vēstniecību Beļģijas karalistē.

Nozaru ministriju automašīnas tiek izmantotas saskaņā ar attiecīgās nozares ministrijas noteikto kārtību, t.sk., attiecīgās nozares ministrijas augstāko amatpersonu transporta pakalpojumu nodrošināšanai. Nozaru ministriju automašīnu vadītāji ir attiecīgās nozares ministrijas pārstāvji Pārstāvniecībā.

**Pārstāvniecības centralizētā autoparka modelis**

Lai nodrošinātu Latvijas valsts augstāko amatpersonu vizīšu norisi ar Latvijas prezidentūru Eiropas Savienības Padomē saistītajos pasākumos Beļģijā, Luksemburgā un Francijā, nozaru ministru, Pārstāvniecības vadītājas un vēstnieku piedalīšanos Eiropas Savienības Padomes sanāksmēs un to sagatavošanā, Pārstāvniecības centralizētajā autoparkā ir jābūt astoņām protokolārajiem standartiem atbilstošām automašīnām (sešas vieglās automašīnas un divi pasažieru mikroautobusi). Par pamatojumu nepieciešamajam autotransporta skaitam ir ņemta vērā citu valstu prezidentūru pieredze, Pārstāvniecības iekšējos normatīvos aktos uzskaitīto automašīnu izmantošanas gadījumi, esošā Pārstāvniecības autoparka noslodze, kā arī plānotais vizīšu un darba apjoma ievērojamais pieaugums.

Pārstāvniecības centralizētajā autoparkā tiks iekļautas trīs esošās Ārlietu ministrijas vieglās automašīnas un viens pasažieru mikroautobuss. Papildus nepieciešamās trīs vieglās automašīnas un viens mikroautobuss tiks ņemti līzingā. Nozaru ministriju automašīnas netiks iekļautas vienotajā autoparkā un paliks attiecīgo ministriju rīcībā.

Pārstāvniecības centralizētais autoparks tiks izveidots pakāpeniski, sākot no 2014.gada 1.janvāra, pilnībā to nokomplektējot ar 2014.gada 1.augustu, un tas darbosies līdz 2015.gada 31.decembrim. Ar 2014.gada 1.janvāri Pārstāvniecības centralizētajā autoparkā tiks iekļautas trīs esošās Ārlietu ministrijas vieglās automašīnas un viens pasažieru mikroautobuss, kā arī trīs papildus vieglās automašīnas. Savukārt ar 2014.gada 1.augustu Pārstāvniecības centralizēto autoparku papildinās vēl viens pasažieru mikroautobuss, tādējādi pilnībā pabeidzot Pārstāvniecības centralizētā autoparka izveidi.Pārstāvniecības centralizētā autoparka darbību nodrošinās astoņi autovadītāji, kuru štata vietu izveidošana ir paredzēta saskaņā ar Pārstāvniecības struktūrshēmu 2013.-2015.gadam. Pārstāvniecības centralizētā autoparka dispečera un maršrutu plānošanas pienākumus veiks Pārstāvniecības Protokola un loģistikas nodaļas darbinieki.

Pārstāvniecības centralizētā autoparka automašīnas tiks izmantotas šādiem mērķiem prioritārā secībā:

1) valsts augstāko amatpersonu – Valsts prezidenta, Saeimas priekšsēdētāja, premjerministra vizīšu nodrošināšanai Beļģijā, Luksemburgā un Francijā;

2) nozaru ministru vai delegāciju vadītāju un viņu delegāciju dalības nodrošināšanai Ministru Padomes un Eiropas Parlamenta sēdēs Beļģijā, Luksemburgā un Francijā;

3) Pārstāvniecības vadītāja, vēstnieka, Pastāvīgā pārstāvja vietnieka, vēstnieka Politiskajā un drošības komitejā piedalīšanās ar amata pienākumu veikšanu saistītos pasākumos (Padomes sanāksmes, tikšanās ar Eiropas Savienības institūciju un dalībvalstu pārstāvjiem, darba brokastis, pusdienas, vakariņas, reprezentācijas pasākumi un komandējumi);

4) diplomātiskā pasta pārvadāšanai un saimnieciskajai apgādei;

5) Pārstāvniecības organizētajiem publiskās diplomātijas pasākumiem.

Lai nodrošinātu Pārstāvniecības centralizētā autoparka izveidošanu un uzturēšanu, 2014.gadā papildus nepieciešami 31 795,00 lati, bet 2015.gadā 36 885,00 lati.Pārstāvniecības centralizētā autoparka izveidošanai un uzturēšanai nepieciešamie līdzekļi 2014. un 2015.gadā tiks pārdalīti no 74.resora „Gadskārtējā valsts budžeta izpildes procesā pārdalāmais finansējums” budžeta programmas 04.00.00 „Latvijas prezidentūras Eiropas Savienības Padomē nodrošināšana 2015.gadā”, neradot negatīvu ietekmi uz valsts budžetu.

Pārstāvniecības centralizētā autoparka transporta vienību līzinga izmaksas aprēķinātas saskaņā ar šobrīd noslēgtajiem Pārstāvniecības līzinga līgumiem. Uzturēšanas izdevumos ietilpst degvielas izdevumi, maksas autostāvvietu un ceļu izmantošana, mazgāšanas izdevumi un detaļu nomaiņa. Esošo četru Ārlietu ministrijas transportlīdzekļu vienību izdevumi tiks segti no bāzes izdevumiem, papildu finansējums šiem transportlīdzekļiem nav nepieciešams.[[3]](#footnote-3)

**Papildus nepieciešamo transportlīdzekļu izdevumi:**

|  |  |  |  |  |
| --- | --- | --- | --- | --- |
| **Transporta vienība**  | **Perioda sākums** | **Perioda beigas** | **2014.** | **2015.** |
| **Līzings** **Ls**  | **Uzturēšanas izdevumi** **Ls** | **Līzings** **Ls** | **Uzturēšanas izdevumi** **Ls** |
| Vieglā automašīna | 01.01.2014 | 31.12.2015 | 7345,00 | 2 040,00 | 7345,00 | 2 040,00 |
| Vieglā automašīna | 01.01.2014. | 31.12.2015. | 7345,00 | 2 040,00 | 7345,00 | 2 040,00 |
| Vieglā automašīna | 01.01.2014. | 31.12.2015. | 7345,00 | 2 040,00 | 7345,00 | 2 040,00 |
| Pasažieru mikroautobuss | 01.08.2014. | 31.12.2015. | 2 790,00 | 850,00 | 6 690,00 | 2 040,00 |
|  | **31 795** | **36 885** |

Ārlietu ministra vietā –

izglītības un zinātnes ministrs V.Dombrovskis

Vīzas:

valsts sekretārs A.Pildegovičs

Latvijas prezidentūras Eiropas Savienības Padomē

sekretariāta direktore I.Skujiņa

12.07.2013.

992

J.Trahimoviča, 67011785

Jana.Trahimovica@es2015.lv

1. Ministru kabineta 2012.gada 10.jūlija sēdes protokola Nr.39, 47.§ 5.punkts. [↑](#footnote-ref-1)
2. Lai nodrošinātu efektīvu un racionālu darba organizāciju prezidentūras laikā, kā arī saimniecisku budžeta līdzekļu izlietošanu, Pārstāvniecība 2012.gadā piedāvāja *trīs* variantus transporta loģistikas organizēšanai Latvijas prezidentūras Eiropas Savienības Padomē laikā:

pilnībā centralizēts autoparks, kad nozaru ministriju automašīnas tiek iekļautas Ārlietu ministrijas administrētajā autoparkā un centralizēti nodrošināti visi transporta loģistikas pakalpojumi visos līmeņos;

daļēji centralizēts autoparks, kad nozaru ministrijas saglabā lietošanā savas automašīnas, bet papildus centralizēti tiek nomātas protokolārajiem standartiem atbilstošas automašīnas, ar kurām nodrošina ministru un viņu delegāciju nokļūšanu pasākumos;

decentralizēts autoparks, kad katra nozares ministrija arī Latvijas prezidentūras laikā nodrošina visu transporta loģistiku savas ministrijas vajadzībām.

Pārstāvniecība kā racionālāko uzskatīja 1.variantu, bet Ministru Kabinets apstiprināja 2.variantu. [↑](#footnote-ref-2)
3. Vienas vieglās automašīnas līzinga izdevumi mēnesī ir 871,00 *euro*, kas atbilst 612,00 latiem. Viena pasažieru mikroautobusa līzinga izdevumi mēnesī ir 794,00 *euro*, kas atbilst 558,00 latiem. Vienas transporta vienības uzturēšanas izdevumi mēnesī vidēji ir 242,00 *euro*, kas atbilst 170,00 latiem. [↑](#footnote-ref-3)